Astfel, pînă pe 31 martie inclusiv, cetățenii care sînt obligați să achite prima de asigurare în sumă fixă plătesc de la 1014 lei pînă la 4056 lei, în funcție de categoria din care fac parte, transmite Noi.md.
Valoarea integrală a primei de asigurare în sumă fixă pentru anul 2024 este de 12 636 de lei.Această sumă va fi achitată de cei care nu se vor asigura în mod individual în termenul stabilit de legislație – pînă pe 31 martie. Prima în sumă fixă poate fi achitată prin intermediul Serviciului guvernamental de plăţi electronice MPay.
Cei care nu pot achita online au posibilitatea să se adreseze la oficiile poştale, băncile comerciale și să plătească prima prin MPay sau prin intermediul terminalelor de plată ori se pot adresa la serviciile teritoriale relaţii cu beneficiarii ale CNAM.
Statutul de persoană asigurată în mod individual este acordat de Compania Națională de Asigurări în Medicină din data achitării primei în sumă fixă şi e valabil pînă pe 31 ianuarie 2025.
Pînă în prezent, peste 100 de mii de cetățeni au achitat prima de asigurare obligatorie de asistenţă medicală în sumă fixă pentru anul 2024.